Ka nako eo, bokgaitsadie Bernard ba babedi, ba e neng e se Basupi ba ga Jehofa, ba ne ba letlelelwa go mo etela. Ba ne ba mo kgothaletsa go fetola mogopolo, mme seo ga se a ka sa mo tshikinya le e seng. Fa ba ne ba botsa Bernard gore a go na le sengwe se ba ka mo direlang sone, o ne a akantsha gore ba ye gae mme ba ithute Baebele. Go tswa foo, babogisi ba gagwe ba ne ba letlelela mosadi wa gagwe yo o neng a imile gore a mo etele, ba lebeletse gore ke ene yo o tla mo kgonang. Kante go nna gone ga gagwe le mafoko a gagwe a bopelokgale a ne a thusa go nonotsha boikemisetso jwa ga Bernard gore a nne a ikanyega mo Modimong. Ka November 17, 1944, Bernard o ne a hulwa ke babogisi ba gagwe ba le batlhano fa makgoba a mangwe otlhe a ntse a lebile. Tota le fa Bernard a sena go swa, setopo sa gagwe se tletse marumo, modiredimogolo yo o neng a tlhokometse moo o ne a betwa ke pelo mo a neng a ntsha tlhobolo mme a hula Bernard mo matlhong.